SKRIFTLIG FORESPØRGSEL P-0116/01

af Roberta Angelilli (UEN) til Kommissionen

(18. januar 2001)

Om: Privatisering og priser på forsyningspligtsydelser

I Italien er en række forsyningspligtsydelser reelt stadig underlagt monopolvilkår. Denne omstændighed er en af de vigtigste årsager til de prisstigninger på disse ydelser, der pålægges familierne og virksomhederne, hvilket vil få alvorlige konsekvenser for konkurrenceevnen og hindre udviklingen af en virkelig konkurrencedygtig økonomi.

Prisforhøjelserne i 2001 er ganske betydelige: for gas + 3,7 %, vand + 0,5 %, motorveje + 1,79 %, jernbaner + 5,2 %, abonnementet til tv-selskabet RAI stiger med 3 000 ITL, telefonabonnementet hos Telecom stiger med + 140,4 % for familier og + 9,3 % for virksomheder, og desuden stiger posttaksterne.

Denne situation dækker over en forfejlet privatiseringspolitik, som enten har overladt kontrollen med aktieposterne til Finansministeriet, som det er tilfældet med elektricitetsselskabet ENEL, eller har ladet begunstigede vilkår gå i arv til private, som det er tilfældet med Telecom.

Vil Kommissionen på denne baggrund oplyse følgende:

1. Kan Kommissionen forelægge sammenlignende undersøgelser mellem EU's medlemsstater om privatisering og om priser på forsyningspligtsydelser?

2. Mener Kommissionen ikke, at privatiseringspolitikken ikke blot bør bestå i en afhændelse til private, men skal tilstræbe en egentlig liberalisering og den størst mulige konkurrence til gavn for brugerne både i henseende til ydelsernes pris og kvalitet?

3. Mener Kommissionen ikke, at der i sektoren for forsyningspligtsydelser både i Italien og i hele EU er brug for en målrettet indsats for at få bekæmpet såvel offentlige som private monopoler?

Svar afgivet på Kommissionens vegne af Pedro Solbes Mira

(28. februar 2001)

Kommissionen har ikke kendskab til nogen sammenlignende undersøgelser om indvirkningen af privatisering på priserne på almennyttige offentlige ydelser. Kommissionen følger dog prisudviklingen i de sektorer, der er ved at blive liberaliseret i overensstemmelse med fællesskabslovgivningen. Af Kommissionens sjette rapport om gennemførelsen af EU's lovpakke for telesektoren(1) fremgår det bl.a., at der har været en generelt nedadgående tendens i taksterne i telekommunikationssektoren, siden liberaliseringen begyndte.

Kommissionen er enig i, at graden af konkurrence på markederne er helt afgørende for priserne på og kvaliteten af disse ydelser. En åbning af markederne for konkurrence er et af hovedmålene i fællesskabslovgivningen for disse sektorer.

Fællesskabslovgivningen inden for transport, telekommunikation, elektricitet, gas og posttjenester fører hen imod afskaffelsen af monopoler eller i det mindste en begrænsning af disse, så de kun omfatter visse infrastrukturtyper, som det ville være uøkonomisk at kopiere (naturlige monopoler). Dertil kommer, at et begrænset monopol er tilladt i postsektoren, i den udstrækning det er nødvendigt for finansieringen af forsyningspligtydelser. Kommissionen har dog fremlagt et forslag om ændring af direktiv 97/67/EF for så vidt angår yderligere åbning af Fællesskabets marked for posttjenester(2) med henblik på en begrænsning af anvendelsen af dette monopolsegment. Desuden frembyder den gældende sektorlovgivning sammen med EF-traktatens artikel 82 (tidl. artikel 86) et helt arsenal af redskaber til bekæmpelse af misbrug af dominerende stillinger. Ud over at gennemføre egne håndhævelsesforanstaltninger opfordrer Kommissionen de nationale tilsyns- og konkurrencemyndigheder til at anvende reglerne fuldt ud.

(1) KOM(2000) 814 endelig udg.

(2) EFT C 337 E af 28.11.2000.